text: Mand sigtet for drab på sin kone
  13 juni 2017 kl. 13.51
  En 73-årig kvinde blev tirsdag fundet dræbt på Dalen i Esbjerg. Kvindens mand blev fundet hårdt kvæstet.
  Politiet fandt tirsdag morgen en dræbt kvinde og en kvæstet mand på Dalen i Esbjerg. Den dræbte er en 73-årig kvinde, der blev slået ihjel med kniv. Den kvæstede er kvindens 71-årige ægtemand. 
  - Vi har ikke kunnet afhøre manden endnu, siger viceplitiinspektør Carsten Arentoft til TV SYD.
  Carsten Arentoft bekræfter, at politiet formoder, at der er tale om et drab og forsøg på selvmord efterfølgende. Det har de tekniske undersøgelse på stedet bekræftet.
  - Manden er uden for livsfare. Men vi har ikke kunnet afhøre ham endnu. Derfor er der ikke taget stilling til, om der skal ske fremstilling i grundlovsforhør, siger Carsten Arentoft til TV SYD. 
  Onsdag bliver der taget stilling til, om den 71-årige skal fremstilles i grundlovsforhør, sigtet for drab. Hvis han ikke er i stand til at møde op i retten, vil han blive fremstillet in absentia.
  
  